Document ID: /fineweb-2-swissfilter-quality_10-filterrobots/filtered/02818.jsonl.gz/108

U subotu, 11. prosinca 2004., održana je tradicionalna proslava Nikolinja u prepunoj dvorani Scherzi u Freienbachu, u organizaciji Misijskog Vijeća Pfäffikon i Hrvatske katoličke misije Zug.
Nakon mise u župnoj crkvi u Freinbachu, proslava je započela nastupom učenika Hrvatske dopunske škole Einsiedeln, Bäch i Siebnen pod vodstvom gospođa Renate Ambrović i Vesne Miličić-Radičević. Pored prigodnih recitacija u čast Svetog Nikole, božićnih pjesama i igrokaza, publika je mogla uživati i u različitim muzičkim i plesnim točkama naših najmlađih. Gromoglasni pljesak prisutne publike privukao je Svetog Nikolu i Krampusa koji su se nalazili u neposrednoj blizini, te odlučili da i oni navrate i nagrade djecu onako kako to djeca najviše i vole – poklonima. Iako je Krampus na početku namjeravao dijeliti šibe umjesto poklona, ubrzo je shvatio da za njegove šibe među ovako dobrom djecom nema mjesta, te je nastavio pomagati Svetom Nikoli prilikom podjele poklona.
Naposlijetku su i oni nešto stariji došli na svoje plešući u kolu od gotovo prvog takta na muziku dua Ružmarin iz Luzerna. Pjesme iz svih krajeva Hrvatske i Bosne i Hercegovine su se čitavu večer, tako reći bez pauze, vezale jedna za drugom, te se na pozornici i prepunom plesnom podiju u odličnoj atmosferi do ranih jutarnjih sati uvijek tražilo mjesto više.
Na kraju ističemo da je i ovogodišnja, peta po redu proslava Nikolinja u Freinbachu, kao i sve prijašnje proslave u potpunosti uspjela, te pohvaljujemo odličnu organizaciju MV Pfäffikon pod vodstvom gospodina Nike Lovrinovića, te fra Rade Vukšića na čelu Hrvatske katoličke misije Zug koja će u rujnu 2005. godine slaviti svoju desetu obljetnicu.
Slijedeća zabava u dvorani Scherzi u Freienbachu održati će se 29. siječnja 2005. godine.
Miroslav Belošević
Mladi recitatori.
Flautistice iz Einsiedelna.
Dođi nam dođi, Nikola Sveti…
Nastup mlade gitaristice.
Kvartet iz Siebnena.
Ispunjena dvorana Scherzi.
Duo Ružmarin.
Hvala ti, sv. Nikola.
Podjela darova.
Svi u kolo.